Больш канкрэтна задачы і функцыі Камерленга вызначаюць дзве Апостальскіх канстытуцыі св. Яна Паўла II: “Pastor Bonus” з 1988 г. і „Universi dominici gregis” з 1996 г. У пункце 17 першага дакумента гаворыцца, што Камерленга Святога Рымскага Касцёла павінен афіцыйна сцвердзіць смерць Папы і апячатаць яго кабінет і кватэру, а затым зрабіць тое ж з усімі папскімі апартаментамі. Менавіта ён адказвае за апавяшчэнне пра смерць Святога Айца кардынала-вікарыя Рыма, які, у сваю чаргу, афіцыйна перадае гэту навіну жыхарам горада. Таксама ў яго часовае валоданне пераходзіць Апостальскі палац у Ватыкане, а таксама палацы на Латэране і ў Кастэль Гандольфа.